ཀྲི་ཡ་བས་རིགས་གསུམ་རྡོ་རྗེ་འཛིན་པའི་ལྷ་འཁོར་ལོས་བསྒྱུར་བའི་ཆ་བྱད་ཅན་དུ་འོག་མིན་ན་བཞུགས་པར་འདོད་པའམ་རིགས་གསུམ་མགོན་པོའི་གོ་འཕངས་ཐོབ་པར་འདོད་པ་སོགས་ལྷ༷་རེ་དང་། ལྷ་དེ་དག་གི་ཐུགས་ཟག་པ་མེད་པའི་ཏིང༷་ངེ༷་འཛིན༷་གྱི་ཁྱད༷་པར༷་རེ༷་རེ༷་ལ་ཡང་གནས་པར་གསུངས༷་པ་དེ་ཐམས་ཅད་ཀྱིས་ཀྱང་ཀུན་བྱེད་བྱང་ཆུབ་སེམས་ཀྱིས་ཡེ་ནས་སྦྱང་བགྲོད་མེད་པའི་དོན་ནི་མ་རྟོགས་པར་གསུངས་ཏེ། ནམ་མཁའི་མཐའ་དང་མཉམ་པའི་རྒྱུད་ལས། བདེན་གཉིས་སྒྱུ་མའི་ཚུལ་བཟུང་ནས། །སྐལ་པ་གྲངས་མེད་གསུམ་གྱི་ཆས། །ལམ་ལྔ་ས་བཅུ་མཐར་ཕྱིན་པ། །སྲིད་པ་ལོག་པའི་སྤང་ལེན་ཅན། །གཅིག་ལ་མཐོ་དམན་ཚུལ་བཟུང་ནས། །དག་པ་གསུམ་གྱི་ཚུལ་བལྟས་ནས། །བཅུ་གཅིག་རྟོགས་པས་རྡོ་རྗེ་འཛིན། །འདོད་པའི་སྨིག་རྒྱུ་བསྙེགས་དང་འདྲ། །གཉིས་ཞུགས་ངེས་མེད་ཚུལ་བཟུང་ནས། །རིགས་བཞི་ཆོ་འཕྲུལ་སྒོ་ནས་ནི། །རྡོ་རྗེ་འཆང་འདོད་ཕྲ་མེན་གྱིས། །ངེས་པའི་འབྲས་བུ་ཅི་སྟེ་མཐོང་། །ཏིང་འཛིན་རིག་པའི་ཚུལ་བཟུང་ནས། །ཆོ་གའི་ཡན་ལག་ལྔ་བཞིའི་སྒོས། །སྟུག་པོ་བཀོད་པའི་ས་བགྲོད་པ། །རང་རྟོག་ཞེན་པས་རྟག་ཏུ་བསྒྲིབས། །སྣང་སྟོང་ཐབས་དང་ཤེས་རབ་ཀྱིས། །ཏིང་འཛིན་གསུམ་གྱིས་དཀྱིལ་འཁོར་བསྒྱུར། །བསྐྱེད་རྫོགས་བཞི་ཡིས་ལམ་སྦྱངས་ཏེ། །བཅུ་གཉིས་བཅུ་བཞི་བཅུ་དྲུག་གིས། །མཐོང་བ་ཟག་མེད་ཉིད་ལ་སྦྱོར། །དེ་ནས་བརྒྱ་ཕྲག་བཅུ་དྲུག་གིས། །ཡི་གེ་འཁོར་ལོ་ཚོགས་ཆེན་པ། །རང་འདོད་ཐོབ་ཀྱང་འོད་གསལ་མེད། །དབྱིངས་དང་ཡེ་ཤེས་རྒྱུ་འབྲས་ཀྱིས། །ཡི་གེ་དག་པའི་ཚུལ་བལྟས་ནས། །འོད་ཀྱི་ཏིང་འཛིན་རིག་པའི་མཐུས། །གྲངས་མེད་ལྷ་ཡི་ངང་དུ་གསལ། །དེ་ཉིད་གཉིས་མེད་རིག་པ་ཡིས། །རྡོ་རྗེ་སེམས་དཔའ་མཆོག་གི་ས། །རང་ལ་ཐོབ་ཀྱང་མཐར་ཐུག་བྲལ། །རྐྱེན་བྲལ་རིག་པའི་དོན་དང་འགལ། །འདི་ཀུན་ཞེན་པས་རྟག་ཏུ་བཅིངས། །ཞེས་པ་ལྟར་རོ། །གཉིས་པ་ནི། ཀྱེ༷་སྟོན༷་པ༷་ཀུན༷་བྱེད༷་རྒྱལ༷་པོ༷་ཉིད༷་ཀྱི་བགྲོད་དུ་མེད་པའི་ས༷་བསྟན༷་པ༵་ནི། ཇི༷་ལྟར༷་སྣང༷་བའི༷་འཁོར་འདས་ཀྱི་ཆོས༷་རྣམས༷་མ༷་ལུས༷་པ༵་ཐམས་ཅད། གདོད་ནས་སྐྱེ༷་བ་མེད༷་པ་རང་བྱུང་ཆོས༷་ཀྱི༷་དབྱིངས༷་སུ༷་བཟང་ངན་དང་ཐ་དད་མེད་པར་དབྱེར་མེད་གཅིག༷་ཏུ་གནས་པའི༷་ཕྱིར༵་ན། ས༷་ཡི༷་ཁྱད༷་པར༷་ཀྱང་གོང་འོག་ཐ་དད་པ་མེད༷་དེ༷་ཀུན་བཟང་དབྱེ་བ་མེད་པའི་སའམ་རྫོགས་པ་སྤྱིར་ཆིབ་ཀྱིས་གཅིག༷་ཏུ༷་རྟོགས༵་སོ་ཞེས་པ་སྟེ། ཀློང་ཆེན་རབ་འབྱམས༷་རྒྱལ་པོའི་རྒྱུད་ལས། ཀློང་ཡངས་འུབ་ཆུབ་བརྡལ་ཁྱབ་ཆེན་པོའི་ངང་། །སྤྱིར་ཆིབ་ཆེན་པོ་ས་བཅུ་འདས་པའི་ཀློང་། །གཅིག་ཏུ་འདུས་པས་མཐོ་དམན་ཡོངས་ཀྱིས་མེད། །མཐོ་དམན་མེད་པས་ཡངས་དོག་མེད་པ་ཡིན། །ཞེས་པ་ལྟར་རོ། །གསུམ་པ་ནི། དེ་ལྟ་བུའི་སྟོན་པ་ཀུན༷་བྱེད༷་རྒྱལ་པོ་ང༵་ཡི༷་སའམ༷་མ་བཅོས་ཡེ་ཤེས་བླ་མའི་ས༷་ལ༷་འགྲོ་བ་ཐམས་ཅད་ཡེ་ནས་གནས་ཟིན་པས། ད་གཟོད་སྦྱང་བགྲོད་གང་ཡང་མི་དགོས་པའི་དོན་ལ་བློ་མ༷་སྦྱར༷་ཞིང་སྐྱེ་མེད་བྱང་ཆུབ་སེམས་ཀྱི་ས་དེ་ལ་རྟོགས་ན། གོང་དུ་བཤད་པའི་རྣམ་པར་རྟོག༷་པས་བརྟགས་པའི༷་གོང་འོག་རིམ་ཅན་དུ་བགྲོད་པར་བྱེད་པའི་ས༷་ཡི༷་རྣམ༷་གྲངས༷་དེ༷་ཀུན༷་ཐོབ༷་པར་གྱུར་ཀྱང༷་། གདུལ་བྱ་སོ༷་སོ༷་རང་རང༷་གི༷་རྣམ༷་རྟོག༷་གི་གཟུགས་བརྙན་རེ་སྣང༷་བ༷་ཙམ༷་ལས༵་ཀུན༷་བྱེད༷་ང༷་ཡི་རང་བཞིན་རང་བྱུང་རིག་པའི་ཡེ་ཤེས་སྦྱང་བགྲོད་ལས་འདས་པའི་དོན་དང༵་ཕྲད༷་པར༷་ལུང༷་མི༷་སྟོན༵་ཏོ་ཞེས་རང་བྱུང་ཀུན་ཏུ་བཟང་པོའི་གོ་འཕང་མི་ཐོབ་པར་བསྟན་པའོ། །བཞི་པ་ནི། ཀྱེ༷་ཀུན་བྱེད༷་རྒྱལ༷་པོ༷་གང་གིས༷་ཡི༷་རང༷་བཞིན༷་ནི༵་ཚོགས་གཉིས་བསགས་པ་སོགས་ཀྱིས་མ༷་བཅོས༷་ཤིང་སའི་ཡོངས་སྦྱོང་ལ་བརྩོན་པ་ལྟ་བུས་མ༷་སྦྱངས༷་བར་ཆོས་ཉིད་གདོད་མའི་རང་ཞལ་ཐད་ཀར་རིག༷་པས༷་ལྷུན༷་གྲུབ༷་རྫོགས༵་པ་ཆེན་པོའི་ས༷་ལ་སྐད་ཅིག་གིས་མངའ་དབང་འབྱོར་བ་ཡིན་ཏེ། དོན་གསལ་ལས། བགྲོད་དུ་མེད་དེ་ཆོས་ཉིད་བྱང་ཆུབ་མཆོག །བགྲོད་པར་འདོད་ན་ཡེ་ཤེས་མཐའ་ལ་རིང་། །མ་བསགས་བཞིན་དུ་ཚོགས་གཉིས་ཡེ་ནས་རྫོགས། །མ་སྦྱངས་བཞིན་དུ་སྒྲིབ་གཉིས་ཡེ་ནས་བྱང་། །ཞེས་གསུངས་པ་ལྟར་ཡིན་པ་དེས་ན་ཐེག་པ་འོག་མ་ལྟར་དུ་ས་ལ་སྦྱངས༷་ཤིང༷་བགྲོད༷་པར་བྱས་ཀྱང་༷སྙིང༷་པོའི་དོན༷་དང༷་མི༷་ཕྲད༷་ཀྱི༵། ཆོས་ཉིད་བྱང་ཆུབ་སེམས་ཀྱི་རང༷་བཞིན༷་གདོད་ནས་སྐྱེ་བ་མེད་པ་རང་བྱུང་འདུས་མ་བྱས་པའི་ཡེ་ཤེས་ཡེ་ནས་བསལ་བཞག་དང་བྲལ་བའི་ཚུལ་འདི་རྟོགས༷་པས༷་ས་ལམ་ཐམས་ཅད་མ་བགྲོད་བཞིན་དུ་དུས༷་གཅིག༷་ལ་རྫོགས༷་པར༷་བྱེད༷་པ་ཡིན་ནོ། །ལྔ་པ་ནི། ཀྱེ༷་མཐར་ཐུག་གི་ཐེག༷་པ་གཅིག༷་པུ་བ་ཀུན༷་བྱེད༷་བྱང༷་ཆུབ༷་སེམས༷་ཀྱི༷ས༷་ཆོས་ཉིད་སྐྱེ༷་བ་མེད༵་པའི་དབྱིངས་ཀྱི་སྲིད་ཞི་ཀུན་ལ་གཉིས་མེད་མཉམ་པ་ཉིད་དུ་ཁྱབ༷་ཅིང་རྟག་ཏུ་འཕོ་འགྱུར་དང་བྲལ་བ་ཡིན་པས༵་དེ་ལས་ལྷག་པར་བགྲོད་དེ་ཕྱིན་པའི་གནས་གང་ཡང་མེད་པ་ལ། ཚུལ་དེ་ལྟར་མ་ཤེས་པར་ས་ལ་སྦྱང་བ་དང་བགྲོད་པར་འདོད་ཅིང་རྟོག༷་པའི༷་རང༷་བཞིན༷་ཅན་དེས་ནི༵་རྩོལ་བཅས་ཀྱི་ཐེག་པ་བརྒྱད་པོ་གང༵་ལྟར༷་བགྲོད༷་ཀྱང་མཐར་འབྲས་ཀུན་ཏུ་བཟང་པོའི་ས་ལ་ཕྱིན་པ༷་མེད་པས་ནམ༷་མཁའི༷་མཐའ༷་ཚོལ༷་བ་དང་འདྲ༷་ལ། རྫོགས་པ་ཆེན་པོའི་ས་ནི་རྩོལ་བས་མ་བགྲོད༷་པར་མ་བཅོས་བྱར་མེད་ཉིད་དུ་རེ་དོགས་སྤང་བླང་དང་བྲལ་བར་རང༷་བཞིན༷་དུ་བཞག༷་པས༷། ཡེ་གྲོལ༷་བསྐྱར་གཞི་དང་བྲལ་བའི་དོན་མངོན་དུ་མཐོང་ནས་ས་ལམ་ཐམས་ཅད་མ་བགྲོད་མ་སྦྱང་པར༷་དུས་གཅིག་ལ་བྱར་མེད་ལྷུན་གྲུབ་ཏུ་རྫོགས་པར་སྟོན༵་པ་སྟེ། ངེས་དོན་འདུས་པ་ལས། དེ་ལྟར་རྟོགས་པའི་རྣལ་འབྱོར་པས། །ལམ་མེད་ལམ་ལྔར་མ་བགྲོད་ཅིག །ས་མེད་ས་བཅུར་མ་སྦྱོང་ཅིག །རྟེན་མེད་དམིགས་པ་མ་འཆའ་ཞིག །སྒྲིབ་མེད་སྒྲིབ་གཉིས་མ་སྦྱོང་ཞིག །ཡུལ་མེད་ཚོགས་གཉིས་མ་གསོག་ཅིག །ངེས་དོན་འདི་རྙེད་བསྒྲུབ་མི་དགོས། །ཞེས་གསུངས་སོ། །དྲུག་པ་ནི། ཀྱེ༷་སྟོན༷་པའི༷་སྟོན༷་པ་ཀུན༷་བྱེད༷་རྒྱལ༷་པོ༷་ང༵་ནི་ཆོས་ཐམས་ཅད་ཀྱི་རང་བཞིན་ཡིན་པས་ས༷་ཡི༷་ངོ༷་བོར༷་ཡང་ཀུན༷་བྱེད༷་བྱང་ཆུབ་ཀྱི་སེམས་ང༷་ཉིད༷་ཤར་བ་ཡིན་ནོ་ཞེས་དོན་དུ་རིག་པ་བྱང་ཆུབ་སེམས་ཀྱི་རང་བཞིན་མངོན་སུམ་དུ་རྟོགས་པ་དེ་ལས་ལམ་དུ་བཏགས་པ་ཙམ་ལས་གཞན་དུ་ས་ལམ་ཞེས་བྱ་བ་ཅི་ཡང་མེད་པའི༷་ཕྱིར༷་ན། ཀུན་བྱེད་ང༷་ཡི༷་ས༷་ལ་ཐོག་མར་ལམ་ལ་འཇུག་པའི་དུས་དང་མཐར་ཐུག་ལམ་མཐར་ཕྱིན་པའི་དུས་གཉིས་ལ་བཟང་ངན་དང་མཐོ༷་དམན༷་གྱི་རིམ༷་པ༷་མེད༷་པར་ཡེ་ཇི་བཞིན་ཉིད་དུ་གནས་པ་ཡིན་ཏེ། རིན་པོ་ཆེའི་རྒྱན་ལས། མ་བཅོས་ཡེ་ཤེས་བླ་མའི་ས། །རྟོགས་པས་མ་བཅོས་བླ་མའི་ས། །མ་བགྲོད་ཅིག་ཆར་འཇུག་པ་ཡིན། །སྦྱངས་བགྲོད་མེད་པ་ས་ལམ་རྟོག །འཇུག་དང་མཐར་ཐུག་དོན་གཅིག་པས། །ཡེ་ནས་ནོན་པས་ས་ལམ་གདེང་། །ཞེས་གསུངས་པ་ལྟར་ཏེ། དེས་ན་ཐེག་པ་འོག་མ་ལྟར་རེ་དོགས་རྩོལ་སྒྲུབ་ཀྱིས་རང་གི་རྒྱུད་མི་འཆིང་བར་སྟོན་པ་ཀུན༷་བྱེད༷་ང༷་ཡི༷་རང་བཞིན་བརྡལ་བ་ཆོས་ཉིད་ཀྱི་ས༷་འདི༷་ཚུལ་བཞིན་དུ་རྟོགས༷་པར༷་གྱིས༵་ཤིག་ཅེས་གདམས་སོ། །བདུན་པ་ནི། སྟོན་པ་ཀུན་བྱེད་རྒྱལ་པོ་ང༷་ཉིད༷་ནི་ཁམས་གསུམ་གྱི་འགྲོ་བ་ཀུན༷་གྱི༷་མདུན༷་དུ༷་ཉེ་རིང་མེད་པར་མངོན༷་དུ་ཕྱུང༷་ཞིང་དབང་པོ་དྲུག་གི་ཡུལ་དུ་བསྒྲིབ་མེད་མངོན་སུམ་དུ་བཞུགས་པ་ཡིན་ནོ་ཞེས་ཚོགས་དྲུག་གི་ཡུལ་དུ་གང་སྣང་གང་ཤར་ཐམས་ཅད་ཡེ་ཤེས་ཉག་གཅིག་གི་རོལ་པར་བསྟན་པ་སྟེ། ཀུན་གཟིགས་རོང་པའི་ཞལ་ནས། དེ་ལ་སྤྱོད་ཡུལ་ཐམས་ཅད་རང་བྱུང་གི་ཡེ་ཤེས་རང་ཤར་བར་ལྟའོ་ཞེས་བྱ་བ་ནི། སྤྱོད་ཡུལ་ནི་འགྲོ་བའི་དབང་པོ་དྲུག་གི་སྤྱོད་ཡུལ་ལོ། །རང་བྱུང་གི་ཡེ་ཤེས་ནི་འདུ་བྱེད་ཐམས་ཅད་རང་བཞིན་གྱིས་ཞི་བ་ཡིན་པས། ཡེ་ཤེས་རང་བྱུང་ཡིན་ཏེ། ཞེས་གསུངས་པ་ལྟར་རོ། །དེ་ལྟར་འགྲོ་བ་ཀུན་གྱི་མདུན་དུ་མངོན་དུ་ཕྱུང་ན་ཡ༵ང་རྒྱལ་བ་སྐུ༷་གསུམ༷་གྱི་སྟོན་པ་རྣམས་ཀྱི་འཁོར༷་གྱིས༷། ཀུན་བྱེད་བྱང་ཆུབ་ཀྱི་སེམས་དེ་ཉིད་ཇི་བཞིན་ཏུ་མ་རྟོགས་པར། ཚོགས་དྲུག་ཡུལ་དང་བཅས་པ་ཐམས་ཅད་གཟུང་འཛིན་རྣམ༷་རྟོག༷་གི་རང་བཞིན་མ་དག་མཚན་མའི་གྲང༷ས་སུ༷་རྟོགས༵་པས། སྟོན་པ་ཀུན༷་བྱེད༷་རྒྱལ༷་པོའི་མ་བཅོས་ལྷུན་གྱིས་གྲུབ་པའི་དགོངས༵་པ༷་ཟབ༷་མོ༷་ཡང༵་མི་རྟོགས་ལ་ཐེག་པ་འོག་མ་པ་དེ་དག་གི་འདོད་པ་བཞིན་དུ་སྤངས་བླང་དང་སྦྱང་བགྲོད་ལ་སོགས་པ་གང༷་ལྟར༷་བལྟས༵་ཀྱང་བཅོས་བསྒྱུར་དང་སྦྱང་འགྲོད་མེད་པའི་དོན་དང་འགལ་བ་ཡིན་པས༷་ཀུན་བྱེད་རྒྱལ་པོའི་ཆོས་ཀུན་ཡེ་ནས་སངས་རྒྱས་པའི་དགོངས་པ་དང་མཐུན༷་པར༷་ལུང༷་ཀྱང་མི༷་སྟོན༵་ཏོ། །ཞེས་སོ། །གསུམ་པ་དོན་བསྡུ་བ་ལ་གསུམ་སྟེ། དྲང་དོན་གྱི་ས་ལམ་གྱི་འབྲས་བུའི་བསྟན་ཚུལ་དང་། དེའི་སྙིང་པོའི་དོན་མི་མཐོང་ཞིང་ཡང་དག་པའི་ལམ་དང་མི་འཕྲད་པར་བསྟན་པ་དང་། ཀུན་བྱེད་སྣང་མེད་བྱང་ཆུབ་སེམས་ཀྱི་ས་རྟོགས་པར་གྱིས་ཤིག་པར་གདམས་པའོ། །དང་པོ་ནི། ཀྱེ༷་སྟོན་པ་ཀུན་བྱེད་རྒྱལ་པོ་ང༷་ཡི༷་འཁོར༷་གྱི༷་དང༷་པོ༷་སྟོན་པ་སྐུ༷་གསུམ༷་གྱིས༵། རང༷་རང༷་ལ་དད་ཅིང་མོས༷་པའི༷་འཁོར༷་ཚོགས་རྣམས་ལ༷་དེ་དག་གི་སྐལ་བ་དང་འཚམས་པར་ཆོས༷་བསྟན༷་པ༵་ནི། ཆོས་སྐུའི་གསུང་ལ་མ་ཧཱ་སྐུའི་ཐེག་པའམ་བསྟན་པ་དང་། ཨ་ནུས་གསུང་གི་ཐེག་པ་དང་། ཨ་ཏི་ཐུགས་ཀྱི་ཐེག་པ་གསུམ་དུ་ཡོད་པ་དེ་བཞིན་དུ་ལོངས་སྐུའི་གསུང་ཀྲི་ཡོག་སྡེ་གསུམ་དང་། སྤྲུལ་སྐུའི་གསུང་མཚན་ཉིད་སྡེ་གསུམ་སྟེ་རྣམ་པ་གསུམ་དེའང་བྱས་པས། སྐུ༷་གསུང༷་ཐུགས༷་ཀྱི༷་ཐེག༷་པ༷་རེ༷་རེ༷་དང༵་། དེ་དག་གི་ལམ་གྱི་སྤང་རྟོགས་ཀྱི་ཡོན་ཏན་ཐམས་ཅད་ཀྱི་རྟེན་གཞིར་གྱུར་པའི་ས༷་རེ༷་དང་། ས་དེ་དག་དུ་བགྲོད་པར་བྱེད་པའི་ལམ༷་རེ༷་དང་། མཐར་ཐུག་གི་ཐོབ་བྱའི་འབྲས༷་བུ༷་ཡང་རེ༷་རེ༷་ཡོད་པར་བསྟན༵་ཏོ། །གཉིས་པ་ནི། དེ་ལྟར་སྐུ་གསུམ་གྱི་སྟོན་པ་རྣམས་ཀྱི་བསྟན་པའི་ཐེག་པའི་རིམ་པ་དེ་དག་གི་ནང་ནས་ཀུན་གྱི་ཡང་རྩེར་སོན་པ་ཨ་ཏི་རྫོགས་པ་ཆེན་པོ་ཀུན༷་བྱེད༷་བྱང༷་ཆུབ་ཀྱི་སེམས་ང༷་ཡི༷་རང་བཞིན་ས༷་ལམ༷་ཐམས་ཅད་མ་བགྲོད་ཡེ་ནས་ནོན་པའི་དོན་འདི་ཉིད་ཚུལ་བཞིན་མ༷་རྟོགས༷་ན༵། རྩོལ་བཅས་ཀྱི་ཐེག་པ་བརྒྱད་ཀྱི་སྐབས་ནས་བསྟན་པའི་སྦྱང་བགྲོད་རྩོལ་བ་ཅན་གྱི་ས་ལམ་རྣམ༷་གྲངས༷་ས༷་དེས༷། ངེས༷་པའི༷་དོན་གྱི་ཐེག་པ་ཀུན་བྱེད་བྱང་ཆུབ་སེམས་ཀྱི་ས་ལམ༷་བགྲོད་རྩོལ་ལས་འདས་པའི་དོན་ཇི་བཞིན་པ་མི༷་རྙེད་ཅིང་གནས་སྐབས་ཀྱི་བསྟི་གནས་ཙམ་ལས་མེད་པར་གསུངས་པའོ། །གསུམ་པ་ནི། རྒྱུ་མཚན་དེས༷་ན༷་སེམས༷་ཉིད༷་རང་བྱུང་གི་ཡེ་ཤེས་མ་ནོར་མངོན་སུམ་དུ་རྟོགས་པར་བྱེད་པའི་ཀུན་བྱེད་ཨ་ཏི་ཡོ་གའི་ཐེག༷་པ་འདི་ནས་བསྟན་པའི་སྙིང་པོ་བྱང་ཆུབ་སེམས༷་ཀྱི༷་སའམ་ས་ལམ་ཐམས་ཅད་མ་བགྲོད་དུས་གཅིག་ལ་རྫོགས་པས་ཀུན་གྱི་རྩ༷་བར་གྱུར༷་པའི༷་རྫོགས་པ་སྤྱིར་ཆིབ་ཀྱི་ས༷་འདི་ལ༷་ཡིད༷་བརྟན༷་པར༷་མནོས་ལ་རྟོགས༷་པར༷་གྱིས༵་དང་། ས༷་ཡི༷་རང༷་བཞིན༷་སྤྲོས་པའི་སྣང༷་བ་མེད༷་པ་འདི༷་ཉིད་རྟོགས༷་པར་གྱུར་ན༵་ཀུན༷་བྱེད༷་བྱང༷་ཆུབ༷་སེམས༷་ཀྱི༷་ས༷་ལ༷་སྦྱང་བགྲོད་ཀྱི་རྩོལ་བ་ཅི་ཡང་མི་དགོས་པར་ད་ལྟ་ཉིད་ནས་གནས༵་པར་འགྱུར་རོ༵། །ཞེས་གསུངས་སོ། །ལེའུའི་མཚན། བྱང༷་ཆུབ༷་ཀྱི༷་སེམས༷་ཀུན༷་བྱེད༷་རྒྱལ༷་པོ༷་ལས༷་ས༷་ལ༷་སྦྱང༷་དུ༷་མེད༷་པར༷་རྟོགས༷་པའི༷་ལེའུ༷་སྟེ༷་དྲུག༷་ཅུ༷་རྩ༷་ལྔ༷་པའི་འགྲེལ་པའོ༷།། ༈ །།དོན་གསུམ་པ་ལམ་གྱི་ཁྱད་པར་སེམས་ཉིད་དོན་གྱི་གནས་ལུགས་ལ་གཉིས་སུ་མེད་པས་སྤྱོད་པ་ལ་སྤྱད་དུ་མེད་པའི་ལེའུ་རེ་དྲུག་པ་ལ་གཉིས་ཏེ། བསྟན་པ་དང་། བཤད་པའོ། །དང་པོ་ནི། དེ་ལྟར་སྐྱེ་མེད་བྱང་ཆུབ་སེམས་ཀྱི་ས་ལ་སྒྲིབ་པ་སྦྱང་དུ་མེད་པར་བསྟན་པའི་རྗེས་དེ༷་ནས༷་བྱང༷་ཆུབ༷་ཀྱི༷་སེམས༷་ཀུན༷་བྱེད༷་རྒྱལ༷་པོས༷། ཆོས་ཐམས་ཅད་ཀུན་བྱེད་བྱང་ཆུབ་སེམས་ཀྱི་རང་བཞིན་ཡེ་སྟོང་སྤྲོས་པ་དང་བྲལ་བ་ཆོས་སྐུ་ཐིག་ལེ་ཉག་གཅིག་ལས་ཐ་དད་དུ་མེད་པས། ཨ་ཏི་རྫོགས་པ་ཆེན་པོའི་སྤྱོད༷་པ༷་ལ་བཟང་ངན་དང་བླང༷་དོར༷་མེད༷་པར༷་སྣང་སྤྱོད་ཐམས་ཅད་རང་བྱུང་ཡེ་ཤེས་ཉག་གཅིག་གི་རོལ་བར་རྟོག༷ས་པ༷་ཡི་ཚུལ་འདི༷་གསུངས༷་སོ༵། །གཉིས་པ་རྒྱས་བཤད་ལ་གསུམ་སྟེ། ཐེག་པ་འོག་མས་གཉིས་བཅས་སུ་བཤད་པའི་ཉེས་པ། གཉིས་མེད་ཀུན་བྱེད་རྒྱལ་པོའི་སྤྱོད་པ་སྤྱད་པ། ནམ་མཁའ་ལྟ་བུའི་སྤྱོད་པ་ལུང་བསྟན་པ་དགོས་ཆེད་དང་བཅས་པས་དོན་བསྡུ་བའོ། །དང་པོ་ལ་གཉིས་ཏེ། ཐེག་པ་སོ་སོའི་སྤྱོད་པས་དོན་མ་རྟོགས་པའི་རང་བཞིན་བསྟན་པ་དང་། དེ་ཉིད་སྤང་གཉེན་གྱི་རྟོག་པ་སྦྱང་བ་ལས་བླང་དོར་མེད་པའི་དོན་མི་རྟོགས་པར་བསྟན་པའོ། །དང་པོ་ནི། ཀྱེ༷་སེམས་དཔའ་ཆེན་པོ། ཆོས་ཐམས་ཅད་ཀྱི་རང་བཞིན་ཆོས་ཉིད་མཉམ་པ་ཆེན་པོ་སེམས་ཉིད་རང་བྱུང་གི་ཡེ་ཤེས་ང༷་ནི༷་སྟོན༷་པ༷་ཀུན༷་བྱེད༷་རྒྱལ༷་པོ༷་སྟེ༵་བཟང་ངན་བླ་དོར་ཀུན་ལས་འདས་པ་ཡིན་པ་ལ། ང༷་ལས༷་བྱུང༷་བ༷འི་སྟོན༷་པ༷་སྐུ༷་གསུམ༷་གྱིས༷་བསྟན་པའི་ཐེག་པ་བ་རྣམས་ཀྱིས་ཆོས་ཉིད་བྱ་རྩོལ་ལས་འདས་པ་དེ་ལྟར་མ་རྟོགས་པར། ལ༷་ལས༷་སྟེ་མཚན་ཉིད་ཐེག་པ་བ་རྣམས་ཀྱིས་དགེ་བ་རྣམས་ལ་བདེ་བའི་རྒྱུར་བལྟས་ནས་སྤྱད༷་ཅིང་དང་